Монгол Улсын Их Хурлын 2012 оны намрын ээлжит чуулганы Хууль зүйн байнгын хорооны 12 дугаар сарын 26-ны өдөр (Лхагва гариг)-ийн хуралдаан 10 цаг 20 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ш.Түвдэндорж ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв.***

***Чөлөөтэй:*** *Х.Баттулга, С.Баярцогт, Л.Болд, Р.Гончигдорж, С.Эрдэнэ;*

***Тасалсан:*** *О.Баасанхүү, Ж.Батзандан;*

***Нэг. Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд өөрчлөлт оруулах тухай, Шүүхийн тухай багц хуулийг дагаж мөрдөх журмын тухай хуулийн төслүүд (****Монгол Улсын Ерөнхийлөгчөөс өргөн мэдүүлсэн****) (****хэлэлцэх эсэх****)***

Хэлэлцэж буй асуудалтай холбогдуулан Монгол Улсын Дээд шүүхийн ерөнхий шүүгч Ц.Зориг, Улсын дээд шүүхийн Захиргааны хэргийн танхимын тэргүүн шүүгч О.Зандраа, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Улсын дээд шүүхийн Тамгын газрын дарга Д.Эрдэнэчулуун, Шүүхийн ерөнхий зөвлөлийн Захиргаа удирдлагын хэлтсийн дарга С.Энхбаяр, Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр, Монгол Улсын Ерөнхийлөгчийн хуулийн бодлого хариуцсан шадар туслах Л.Төр-Од, Улсын Их Хурлын Тамгын газрын зөвлөх Д.Батмөнх, Я.Хишигт, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, К.Пүрэвсүрэн нарын бүрэлдэхүүнтэй ажлын хэсэг байлцав.

Хуулийн төсөл санаачлагчийн илтгэлийг Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Ш.Түвдэндорж: -** Шүүхийн тухай багц хуулийг дагаж мөрдөх журмын тухай, Монгол Улсын шүүхийн хуульд нэмэлт, өөрчлөлт оруулах тухай, Шүүхийн захиргааны хуульд нэмэлт, өөрчлөлт оруулах тухай, Шүүгчийн эрх зүйн байдлын хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 0

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Ганбат танилцуулахаар тогтов.

Уг асуудлыг 10 цаг 30 минутад хэлэлцэж дуусав.

***Хоёр. Шүүх байгуулах тухай хуулийн (****шинэчилсэн найруулга****) болон “Шүүгчийн орон тоо батлах тухай” Улсын Их Хурлын тогтоолын төслүүд (****хэлэлцэх эсэх****)***

Хэлэлцэж буй асуудалтай холбогдуулан Хууль зүйн сайд Х.Тэмүүжин, Монгол Улсын Дээд шүүхийн ерөнхий шүүгч Ц.Зориг, Улсын дээд шүүхийн Захиргааны хэргийн танхимын тэргүүн шүүгч О.Зандраа, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Улсын дээд шүүхийн Тамгын газрын дарга Д.Эрдэнэчулуун, Шүүхийн ерөнхий зөвлөлийн Захиргаа удирдлагын хэлтсийн дарга С.Энхбаяр, Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр, Монгол Улсын Ерөнхийлөгчийн хуулийн бодлого хариуцсан шадар туслах Л.Төр-Од, Улсын Их Хурлын Тамгын газрын зөвлөх Ж.Бямбадулам, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, К.Пүрэвсүрэн нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Хууль зүйн сайд Х.Тэмүүжин танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Ш.Түвдэндорж: -** Шүүх байгуулах тухай хуулийн шинэчилсэн найруулга болон “Шүүгчийн орон тоо батлах тухай” Улсын Их Хурлын тогтоолын төслүүдийг чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Л.Цог танилцуулахаар тогтов.

Уг асуудлыг 10 цаг 35 минутад хэлэлцэж дуусав.

***Гурав. Улсын ерөнхий прокурорын орлогчийг томилох тухай Монгол Улсын Ерөнхийлөгчийн санал (****зөвшилцөх****)***

Хэлэлцэж буй асуудалтай холбогдуулан Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр, Монгол Улсын Ерөнхийлөгчийн хуулийн бодлого хариуцсан шадар туслах Л.Төр-Од, Улсын ерөнхий прокурорын орлогчийн албан тушаалд нэр дэвшигч Г.Эрдэнэбат, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, К.Пүрэвсүрэн нарын бүрэлдэхүүнтэй ажлын хэсэг байлцав.

Монгол Улсын Ерөнхийлөгчийн саналыг Ерөнхийлөгчийн хуулийн бодлогын зөвлөх Ц.Өнөрбаяр танилцуулав.

Танилцуулгатай холбогдуулан Улсын Их Хурлын гишүүн Л.Цогийн асуусан асуултад нэр дэвшигч Г.Эрдэнэбат хариулж, тайлбар хийв.

Улсын Их Хурлын гишүүн Л.Цог, Ц.Нямдорж Х.Тэмүүжин, Д.Ганбат нар санал хэлэв.

**Ш.Түвдэндорж: -** Монгол Улсын Ерөнхий прокурорын орлогчоор Ганбатын Эрдэнэбатыг томилох тухай Монгол Улсын Ерөнхийлөгчийн саналыг дэмжих нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ш.Түвдэндорж танилцуулахаар тогтов.

Уг асуудлыг 10 цаг 50 минутад хэлэлцэж дуусав.

***Дөрөв. Зарим төслийг хууль санаачлагчид нь буцаах тухай асуудал***

Хэлэлцэж буй асуудалтай холбогдуулан Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, К.Пүрэвсүрэн нарын бүрэлдэхүүнтэй ажлын хэсэг байлцав.

Байнгын хорооны дарга, Улсын Их Хурлын гишүүн Ш.Түвдэндорж зарим төслийг хууль санаачлагчид нь буцаах тухай асуудлыг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Ш.Түвдэндорж: -** “Хууль, тогтоолын төсөл буцаах тухай” Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлж батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Р.Бурмаа танилцуулахаар тогтов.

***Хуралдаан 10 цаг 55 минутад өндөрлөв.***

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА Ш.ТҮВДЭНДОРЖ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

# МОНГОЛ УЛСЫН ИХ ХУРЛЫН

# 2012 ОНЫ НАМРЫН ЭЭЛЖИТ ЧУУЛГАНЫ

# ХУУЛЬ ЗҮЙН БАЙНГЫН ХОРООНЫ 12 ДУГААР САРЫН 26-НЫ ӨДӨР

# (ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

# ТЭМДЭГЛЭЛ

# *Хуралдаан 10 цаг 20 минутад эхлэв.*

**Ш.Түвдэндорж: -** За эрхэм гишүүдийн энэ өдрийн амгаланг айлтгая. Байнгын хорооны хурал гишүүдийн ирц бүрдсэн тул 2012 оны 12 дугаар сарын 26-ны өдрийн хуралдаан нээснийг мэдэгдье.

Та бүхэн хэлэлцэх асуудлыг танилцуулъя. Монгол Улсын Ерөнхийлөгчөөс өргөн мэдүүлсэн Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай хуулийн төслүүдийг хэлэлцэх эсэх асуудлаар өнөөдөр хэлэлцэнэ. Мөн Монгол Улсын Ерөнхий прокурорын орлогчийг томилох тухай Монгол Улсын Ерөнхийлөгчийн саналыг зөвшилцөх асуудлыг хэлэлцэнэ. Шүүх байгуулах тухай хуулийн төсөл. Энэ бол шинэчилсэн найруулга байгаа. Шүүгчийн орон тоо батлах тухай Улсын Их Хурлын тогтоолын төсөл хэлэлцэх эсэх асуудлыг хэлэлцэх юм. Мөн Эрүүгийн хуульд өөрчлөлт оруулах тухай, Иргэний хуульд нэмэлт, өөрчлөлт оруулах тухай хуулийн төслүүд. Энэ бол анхны хэлэлцүүлэг. Хэвлэл мэдээллийн эрх чөлөөний тухай хуулийн төслийг дагалдан өргөн мэдүүлсэн ийм хуулийн төсөл байгаа.

Хууль санаачлагчийн зүгээс Эрүүгийн хуульд өөрчлөлт оруулах тухай, Иргэний хуульд нэмэлт, өөрчлөлт оруулах тухай хуулийн төслүүдийг татан авч байгаа тухай албан бичгээ ирүүлсэн тул уг асуудлыг Байнгын хорооны хуралдаанаар хэлэлцэх шаардлагагүй болсон гэдгийг та бүхэнд танилцуулъя.

Мөн хууль тогтоолын төсөл буцаах тухай Улсын Их Хурлын тогтоолын төслийг хэлэлцэнэ гэсэн. Ийм үндсэн дээр 4 асуудлыг хэлэлцэхээр оруулж байна. Хэлэлцэх асуудлын талаар өөр саналтай гишүүн байна уу? За байхгүй бол саналаа. За ингээд хэлэлцэх асуудалдаа оръё.

***Нэг. Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд өөрчлөлт оруулах тухай, Шүүхийн тухай багц хуулийг дагаж мөрдөх журмын тухай хуулийн төслүүд***

***(****Монгол Улсын Ерөнхийлөгчөөс өргөн мэдүүлсэн****)***

***(****хэлэлцэх эсэх****)***

Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай хуулийн төслүүдийг хэлэлцэх асуудлыг хэлэлцье.

Хууль санаачлагчийн илтгэлийг Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр танилцуулна. За уучлаарай. Байлцаж байгаа хүмүүсийг, хэлэлцэх асуудалтай холбоотой хүмүүсийг танилцуулъя. Ц.Зориг Монгол Улсын Дээд шүүхийн ерөнхий шүүгч, Ц.Өнөрбаяр Ерөнхийлөгчийн хуулийн бодлогын зөвлөх, О.Зандраа Улсын дээд шүүхийн Захиргааны хэргийн танхимын тэргүүн шүүгч, Н.Ганбаяр Шүүхийн ерөнхий зөвлөлийн гүйцэтгэх нарийн бичгийн дарга, Д.Эрдэнэчулуун Улсын дээд шүүхийн Тамгын газрын дарга, С.Энхбаяр Шүүхийн ерөнхий зөвлөлийн Захиргаа удирдлагын хэлтсийн дарга, Л.Төр-Од Монгол Улсын Ерөнхийлөгчийн хуулийн бодлого хариуцсан шадар туслах. Ийм хүмүүс оролцож байгааг та бүхэнд танилцуулж байна.

За ингээд Ц.Өнөрбаяр зөвлөхийг танилцуулга хийхийг урьж байна.

**Ц.Өнөрбаяр: -** За Улсын Их Хурлын эрхэм дарга, Байнгын хороон дарга, гишүүд ээ,

Монгол Улсын Ерөнхийлөгчөөс Шүүхийн тухай багц хуулийг дагаж мөрдөх журмын тухай болон энэхүү хуулийн төсөлтэй холбогдуулан бусад хуульд орох нэмэлт, өөрчлөлтийн төслийг өргөн мэдүүлж байгаа танилцуулгыг хийе.

2000 оны Монгол Улсын шүүх эрх мэдлийн шинэтгэлийн, шүүх эрх мэдлийн стратеги төлөвлөгөө, Үндэсний аюулгүй зөвлөл 2010 оны 4 дүгээр сарын 15-ны өдрийн хурлаар хэлэлцэж дэмжсэн Монгол Улсын Ерөнхийлөгчөөс санаачлан боловсруулсан шүүх эрх мэдлийг хүрээнд шинэтгэлийг гүнзгийрүүлэх хөтөлбөр зэрэг бодлогын баримт бичгүүдэд суурилан боловсруулсан Шүүхийн тухай багц хуулийг Монгол Улсын Их Хурлаас 2012 онд батлан гаргасан билээ.

Эдгээр хууль нь өнөөгийн шүүхийн үйл ажиллагааны эрх зүйн орчныг боловсронгуй болгож, ялангуяа шүүх эрх мэдлийн байгууллагуудыг цаашид бэхжүүлэхэд чухал ач холбогдолтой болсон юм. Гэвч Улсын Их Хурлаас эдгээр хуулиудыг батлан гаргахдаа хуулиудын мөрдөгдөж эхлэх хугацаа, үйлчлэх хугацааг нэлээд хожуу буюу зарим хуулийг 2013 оны 7 дугаар сарын 1-нээс, зарим хуулиудыг нь 2014 оны 1 сарын 1-нээс мөрдөгдөхөөр тавьсан нь Монгол Улсад энэ шүүх эрх мэдлийн шинэтгэлийн асуудлууд, шүүхийн бие даасан, нээлттэй, ил тод байдлыг хангах, шүүхийн захиргаа, төсвийн бие даасан байдлыг хангах, шүүхийн ачааллыг зөв зохистой болгохтой холбоотой олон асуудлуудыг хэрэгжүүлэхэд хүндрэл бэрхшээл учруулж байна. Иймд энэхүү багц хуулийг хэрэгжүүлэх хугацааг нааш нь татаж, шүүхийн шинэтгэлийн ажлыг эрчимжүүлэх, Монгол Улсад шударга ёс бэхжих, хараат бус шүүхийн тогтолцоо төлөвших, иргэдийн эрх чөлөө, ардчиллын үнэт зүйлсийг хамгаалдаг шүүхийн тогтолцоог бүрдүүлэхэд онц чухал ач холбогдолтой юм.

Шүүхийн багц хуулийн гол зарчим бол төрд үйлчилдэг хуучны улс төржсөн шүүхийн тогтолцооноос илүү иргэндээ үйлчилдэг, тэдний эрхийг нь хамгаалдаг, шаардлагатай бол төрийн хууль бус шийдвэрийг ч гэсэн хүчингүй болгож чаддаг тийм шүүхийн тогтолцоог төлөвшүүлэх явдал юм.

Нийгмийн энэхүү захиалга, шаардлагыг харгалзан үзэж Монгол Улсын шүүхийн тогтолцоог яаралтай шинэчлэх, бие даасан хараат бус байдлыг бэхжүүлэх, шударгаар хэрэг маргааныг шийдвэрлэх тогтолцоог хурдан бий болгох, шүүхийн шинэтгэлийг гүнзгийрүүлэх зорилгоор Монгол Улсын шүүхийн тухай, Шүүгчийн эрх зүйн байдлын тухай, Хуульчийн эрх зүйн байдлын тухай, Монгол Улсын шүүхийн захиргааны тухай, Эвлэрүүлэн зуучлалын тухай, Монгол Улсын шүүхийн иргэдийн төлөөлөгчдийн эрх зүйн байдлын тухай хуулиудыг 2013 оны 4 дүгээр сарын 15-ны өдрөөс эхлэн хүчин төгөлдөр мөрдөх болон бусад холбогдох хууль, нэмэлт өөрчлөлтийн төслүүд, шүүхийн тухай багц хуулийг дагаж мөрдөх журмын тухай хуулийн төслүүдийг боловсрууллаа.

Та бүхнийг энэхүү хуулийн төслийг холбогдох журмын дагуу хэлэлцүүлэн дэмжиж өгөхийг хүсэж байна.

Анхаарал тавьсанд баярлалаа.

**Ш.Түвдэндорж: -** Ц.Өнөрбаяр зөвлөхөд баярлалаа. Монгол Улсын шүүхийн тухай багц хуулийг дагаж мөрдөх журмын тухай хуулийн төсөл болон түүнтэй холбогдох нэмэлт, өөрчлөлт оруулах бусад хуулийн талаар санал хэлэх Байнгын хорооны гишүүд байна уу? Асуулт асуух. Асуулт байхгүй бол асуултаа тасалъя. Санал хэлэх гишүүн байна уу? За санал хэлэх гишүүн алга байна.

Шүүхийн тухай багц хуулийг дагаж мөрдөх журмын тухай, Монгол Улсын шүүхийн хуульд нэмэлт, өөрчлөлт оруулах тухай, Шүүхийн захиргааны хуульд нэмэлт, өөрчлөлт оруулах тухай, Шүүгчийн эрх зүйн байдлын хуульд нэмэлт, өөрчлөлт оруулах тухай, Хуульчийн эрх зүйн байдлын тухай хульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанаар хэлэлцүүлэх нь зүйтэй гэсэн саналын томъёоллоор санал хураая. Дэмжиж байгаа гишүүд гараа өргөнө үү.

9-өөс 9.

Нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. За Д.Ганбат гишүүнээр нэгдсэн хуралдаанд Байнгын хорооны санал, дүгнэлтийг илтгүүлье гэсэн гишүүд гараа өргөнө үү. За баярлалаа.

***Хоёр. Шүүх байгуулах тухай хуулийн (****шинэчилсэн найруулга****) болон “Шүүгчийн орон тоо батлах тухай” Улсын Их Хурлын тогтоолын төслүүд***

***(****хэлэлцэх эсэх****)***

Дараагийн асуудалдаа оръё. Шүүх байгуулах тухай хуулийн төсөл, шинэчилсэн найруулга байгаа. Шүүгчийн орон тоо батлах тухай Улсын Их Хурлын тогтоолын төслийг хэлэлцэх асуудлаар хэлэлцье.

Хууль санаачлагчийн илтгэлийг Улсын Их Хурлын гишүүн Х.Тэмүүжин танилцуулна.

**Х.Тэмүүжин: -** Байнгын хорооны эрхэм гишүүд ээ,

1992 оны Монгол Улсын Үндсэн хуулиар шүүхийн үндсэн тогтолцооны Улсын дээд шүүх, аймаг, нийслэлийн шүүх, сум буюу сум дундын, дүүргийн шүүхээс бүрдэх бөгөөд эрүү, иргэн, захиргааны зэрэг шүүн таслах ажиллагааны төрлөөр шүүхийг дагнан байгуулж болно гэж баталгаажуулсан билээ.

Үндсэн хуульд нийцүүлэн 1993 оны Шүүх байгуулах тухай хуулиар аймаг, хотын шүүхийг аймаг, нийслэлийн шүүх, орон нутаг, хотын шүүхийг сум болон сум дундын, дүүргийн шүүх болгон өөрчилж тэдгээрийн байршил, нутаг дэвсгэрийн харъяаллыг тогтоож өгсөн билээ. Түүнчлэн 2002 онд захиргааны хэргийн шүүхийг улсын хэмжээнд байгуулсан бөгөөд аймгийн шүүхийн ерөнхий шүүгч нь захиргааны хэргийн шүүхийн ерөнхий шүүгчийн үүргийг давхар гүйцэтгэж байгаа билээ. Улсын дээд шүүхийн захиргааны хэргийн танхим захиргааны хэргийг давж заалдах болон хяналтын шатны шүүхийн үүргийг давхар гүйцэтгэж байсан нь уг танхимын шүүгчид ихээхэн ачааллыг үүрүүлж байсан юм.

Давж заалдах болон хяналтын шатны шүүхийн давхардлыг арилгах үүднээс 2010 оны 12 дугаар сарын 31-ний өдөр захиргааны хэргийн давж заалдах шатны шүүхийг 1 ерөнхий шүүгч, 6 шүүгчийн орон тоотой байхаар байгуулсан нь шүүхийн тогтолцоог боловсронгуй болгосон явдал болсон билээ.

2012 оны 3 дугаар сарын 7-нд батлагдсан Монгол Улсын шүүхийн тухай хуульд заасны дагуу давж заалдах шатны шүүх, шүүн таслах ажиллагааны төрлөөс хамааран эрүү, иргэн, захиргааны хэргийн давж заалдах шатны шүүх болон тойргоор өөрчлөн байгуулагдаж байна.

Анхан шатны шүүхийн тогтолцоог захиргааны хэргийн анхан шатны шүүх, эрүү иргэний хэргийн анхан шатны шүүх, сум буюу сум дундын шүүх гэсэн бүтэцтэй байхаар тогтоосон.

2013 оноос хэрэгжиж эхлэх Монгол Улсын шүүхийн тухай хуульд заасны дагуу Монгол Улсын Их Хурлын гишүүн Ш.Түвдэндорж, С.Баярцогт, Д.Ганбат, Л.Цог, Х.Тэмүүжин нараас шүүх байгуулах тухай хуулийн төсөл, шүүгчийн орон тоог батлах тухай Улсын Их Хурлын тогтоолын төслийг санаачлан боловсруулсан. Энэхүү хуульд аймаг, нийслэлийн шүүх, иргэний болон эрүүгийн хэргийн давж заалдах шатны шүүх болгон өөрчилж нутаг дэвсгэрийн ойр байдлаар бүсчилэн шүүх байгуулах газрыг Монгол Улсын бүсчилсэн хөгжлийн үзэл баримтлалд заасны дагуу байршууллаа. Иймд хэргийн ачаалалд нутаг дэвсгэрийн ойр дөт байдлыг харгалзан 2-оос 3 аймагт давж заалдах шатны шүүхийг тойргийн журмаар, эрүүгийн давж заалдах шатны 9 шүүх гээд нийт 18 шүүх тойргийн журмаар байгуулахаар хуулийн төсөлд тусгалаа. Түүнчлэн сум дундын 29, захиргааны хэргийн анхан шатны 22, дүүргийн 4, иргэний 4, нийт 59 шүүхийг байгуулна.

Хуулийн төслийг боловсруулахдаа тухайн аймаг, нутаг дэвсгэрийн байршлаас үл шалтгаалан иргэдэд ойр, сум дүүрэгт харъяалуулсан шүүхийн үйлчилгээг иргэдэд аль болох ойртуулах гэсэн хуулийн үндсэн санаа бөгөөд шүүхийн үйлчилгээг ард иргэдэд хүндрэл чирэгдэлгүй түргэн шуурхай хүргэх, иргэдийн зөрчигдсөн эрхийг сэргээлгэх эрхийг хангах, гэмт хэргийн гаралт, хүн амын өсөлт зэргийг тооцож харъяаллыг тогтоосон болно.

Шүүх байгуулах тухай шинэчилсэн найруулгын төслийг боловсруулсантай холбогдуулан Шүүхийн тухай хуулийн 6 дугаар зүйлийн 6.7, 28 дугаар зүйлийн 28.1 дэх хэсэгт бүх шатны шүүхийн шүүгчийн орон тоо, шүүхийн бие даасан, шүүгчийн хараат бус байдлыг хангаж, шүүх эрх мэдлийг хэрэгжүүлэхэд хүрэлцээтэй байна гэж заасны дагуу шүүгчийн орон тоо батлах тухай Улсын Их Хурлын тогтоолын төслийг боловсрууллаа.

Давж заалдах шатны шүүхэд одоогийн байдлаар 101 шүүгч ажиллаж байгаа бөгөөд 57 орон тоо нэмэгдэж, 158 шүүгч ажиллахаар захиргааны хэргийн анхан ба давах шатны шүүхэд одоо 76 шүүгч ажиллаж байгаа бөгөөд 36 орон тоо нэмэгдэж 112 шүүгч ажиллахаар, сум дундын шүүхэд 107 шүүгч ажиллаж байгаа бөгөөд 57 орон тоо нэмэгдэж, 227 шүүгч ажиллахаар, дүүргийн шүүхэд 91 шүүгч ажиллаж бөгөөд 93 орон тоо нэмэгдэж 184 шүүгч ажиллахаар тогтоолын төслийг та бүхэнд танилцуулж байна. Хууль, тогтоолын төслийг хэлэлцэн шийдвэрлэж өгөхийг хүсье.

**Ш.Түвдэндорж: -** За Х.Тэмүүжин гишүүнд баярлалаа. Танилцуулгатай холбоотойгоор асуулт асуух гишүүн байвал нэрээ өгнө үү. За алга байна. Хуулийн төсөлтэй холбогдуулан санал хэлэх гишүүн байна уу? За алга байна. Гишүүд төсөлтэй холбогдуулж асуулт асууж, хариулт авах санал алга байлаа. Одоо санал хураалт явуулъя.

Шүүх байгуулах тухай хуулийн төсөл, шинэчилсэн найруулга, Шүүгчийн орон тоо батлах тухай Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэх нь зүйтэй гэсэн саналын томъёоллоор санал хураая. Дэмжиж байгаа гишүүд гараа өргөнө үү.

9-өөс 8. За баярлалаа.

Нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Л.Цог гишүүнийг нэгдсэн хуралдаанд Байнгын хорооны санал, дүгнэлтийг илтгэх гишүүнээр томилох саналтай гишүүд гараа өргөнө үү.

***Гурав. Улсын ерөнхий прокурорын орлогчийг томилох тухай***

***Монгол Улсын Ерөнхийлөгчийн санал***

***(****зөвшилцөх****)***

За ингээд гурав дахь асуудалдаа оръё. Монгол Улсын ерөнхий прокурорын орлогчийг томилох тухай Монгол Улсын Ерөнхийлөгчийн саналыг зөвшилцөх тухай асуудлыг хэлэлцье.

Монгол Улсын Ерөнхийлөгчийн саналыг Монгол Улсын ерөнхийлөгчийн хуулийн бодлогын зөвлөх Ц.Өнөрбаяр танилцуулна.

**Ц.Өнөрбаяр: -** Байнгын хороо, эрхэм гишүүд ээ,

Монгол Улсын Ерөнхийлөгчөөс Үндсэн хуулийн 56 дугаар зүйлийн 2 дахь хэсэг, Монгол Улсын Ерөнхийлөгчийн тухай хуулийн 12 дугаар зүйлийн 12.17 дахь хэсэг, Прокурорын байгууллагын тухай хуулийн 9 дүгээр зүйлийн 9.3 дахь хэсгийг тус тус үндэслэн Улсын ерөнхий прокурорын орлогчоор Ганбатын Эрдэнэтбатыг томилох саналыг зөвшилцөхөөр хүргүүлснийг танилцуулж байна.

Ганбатын Эрдэнэбат 1972 онд Улаанбаатар хотод төрсөн. 40 настай. Халх. Эхнэр 3 хүүхдийн хамт амьдардаг. 1990 онд Улаанбаатар хотын 10 жилийн 31 дүгээр дунд сургууль төгссөн. Цагдаагийн дээд сургуулийг төгссөн. Батлан хамгаалахын их сургууль, ОХУ-ын Уралын хуулийн академийг төгссөн.

Одоогоор 2010 оноос Улсын ерөнхий прокурорын хууль цаазын ял эдлүүлэх ажиллагаанд хяналт тавих хариуцсан Улсын прокурорын туслахаар ажиллаж байна.

Ингээд дээрх хуульд заасны дагуу Улсын ерөнхий прокурорын орлогчоор томилуулахаар Ганбатын Эрдэнэбатын нэрийг оруулж байна. Зөвшилцөхөөр.

**Ш.Түвдэндорж: -** Баярлалаа. Уг асуудлыг хэлэлцэхэд Монгол Улсын Ерөнхийлөгчийн хуулийн бодлогын зөвлөх Ц.Өнөрбаяр, Улсын ерөнхий прокурорын орлогчийн албан тушаалд нэр дэвшигч Г.Эрдэнэбат нар оролцож байгаа болно.

Нэр дэвшигчтэй холбоотой асуух асуулт байвал гишүүд нэрсээ өгнө үү. За Л.Цог гишүүн.

**Л.Цог: -** Зүгээр лавлах л юм л даа. Хуульд байгаа нэг заалт бий. Мэргэжлээр 10 жил ажилласан хүнийг томилно гэсэн заалт. Ерөнхий прокурорт хамаатай. Орлогчид ч хамаатай. Энийг тодруулж өгөхгүй юу. Яг тэр хугацаа нь болж байна уу, үгүй юу. Тиймгүй юм бас гарчихсан учраас асууж байгаа шүү.

**Г.Эрдэнэбат: -** 1994 онд хуульч мэргэжлээр төгссөн. Төгсөөд үндсэндээ Хилийн цэрэгт хэрэг бүртгэгч, Хилийн цэргийн удирдах газар хуулийн зөвлөх, Хууль зүйн сургуульд багш, өмгөөлөгч гээд ийм ажлуудыг хийж байгаад өнөөдрийн энэ ажил дээр байж байгаа.

**Л.Цог: -** Нөгөө 10 жил нь болсон уу? Хугацаагаар тоолоход.

**Г.Эрдэнэбат: -** Хууль мэргэжлээр болсон. 18 жил.

**Ш.Түвдэндорж: -** 1994 оноос хойш хуульч мэргэжлээр явж байгаа. Тэгэхээр хуулийн шаардлага хангаж байна гэж ойлгож байна. Тийм ээ.

За асуух асуулт дууслаа. Санал хэлэх гишүүн байвал ирүүлнэ үү. Л.Цог гишүүн, Ц.Нямдорж гишүүн, Х.Тэмүүжин гишүүн.

**Л.Цог: -** Тэгэхээр би бол дэмжиж байгаа юм. Их хариуцлагатай ажилд очиж байна гэж ойлгох ёстой. Одоо энэ ял эдлэх ажиллагааны. Би харин чиглэлийг нь зөв ойлгосон уу, үгүй юу. Тийм чиглэлээр очих нь гэж ойлгосон шүү дээ. Танилцуулгад байна. Ял эдлэх чиглэлийн. Одоо хийж байгаа ажил нь юм уу. Тэгвэл дэмжиж байгаагаа л хэлье дээ.

**Ц.Өнөрбаяр: -** Биш биш. Танилцуулгад байгаа нь болохоор одоо хийж байгаа ажил нь шүү. Ял эдлүүлэх ажиллагаанд хяналт тавих хариуцсан туслах гэж.

**Л.Цог: -** За тэгвэл би дэмжиж байгаагаа л хэлье дээ. Тийм.

**Ш.Түвдэндорж: -** За баярлалаа. Ц.Нямдорж гишүүн.

**Ц.Нямдорж: -** За Г.Эрдэнэбатад амжилт хүсэж байна. Дэмжиж байна. Энэ хуулийн байгууллагын үйл ажиллагааг зохицуулсан багц хуулийн төслүүд орж ирнэ гээд Засгийн газар, Ерөнхийлөгчийн зүгээс яриад байгаа юм.

Тэгээд Г.Эрдэнэбатад, прокурорынхонд, ер нь хуулийнханд захиж хэлэх үг бол энэ орж ирэх төслүүдээ сайн уншиж, энэ ажлын хэсэг дээрээ санаа оноогоо сайн нэгтгэж, батлагдсаны дараа Монголын нөхцөлд ажил амьдрал зохицуулж чадахаар ийм төсөл оруулж ирэхэд хувь нэмрээ идэвхтэй гаргаарай гэдгийг хэлмээр байна. Энд бас хуулийн сайд сууж байна. Энэ ажил хийж байгаа хүмүүсийнхээ саналыг их сайн сонсож байж энэ төслүүд оруулж ирээрэй гэдгийг хэлэх байна.

Байнгын хорооны дарга нь энд сууж байна. Энэ ороод ирэх төслүүдийн хэлэлцүүлгийг их сайн чанартай бэлтгэж, сайн чадварлаг ажлын хэсэг байгуулж ажиллаарай гэдгийг хэлэх байна.

Өнөөдрийн мөрдөж байгаа шинэчлэл бол, хуулиуд бол 2002 онд хийгдсэн шинэчлэлүүд. Хоёр нөхцөлөөр авцалдсан ийм шинэчлэлүүд байсан юм. Нэгдүгээрт, Үндсэн хуулийн одоо мөрдөж байгаа энэ бүлэгт захирагдахаас өөр ямар ч арга байдаггүй. Хоёрдугаарт, Монголын өөрийнх нь нөхцөлд захирагдахаас өөр ямар ч арга байдаггүй юм. Энэ бүхнийг тооцож энэ төслүүд дээр ажиллаарай гэдэг санааг гол нь Г.Эрдэнэбатад хэлэх гэсэн юм.

Миний ойлгосноор энэ хуулийн байгууллагуудын үйл ажиллагааны төсөл дээр Г.Эрдэнэбат ажиллаад байгаа гэж би ойлгосон. Багш байсан хүн байна. Энэ утгаараа ч тэр, дараа нь практик ажилд шилжээд бас 2 жил гаруйтай болох шиг боллоо. Энэ амьдралынхаа нөхцөл байдлыг их сайн ойлголцож энэ төслүүд дээр ажиллаарай гэдгийг л гол нь захиж хэлье.

Хоёрдугаарт, миний ойлгосноор Г.Эрдэнэбат гүйцэтгэх ажиллагаанд хяналт тавих чиглэлээр ажиллаж байсан хүний оронд тавигдаж байгаа гэж ойлгож байгаа шүү дээ. Мөрдөн байцаах ял эдлүүлэх ажиллагаандаа Бямбацогт хяналт тавьж байгаа байх. Энэ хүний хариуцах гол ажил нь энэ ял эдлүүлэх ажиллагаа, гүйцэтгэх ажил хоёр байгаа байх. Энэ гүйцэтгэх ажлын талаар гарсан хууль тогтоомжийг их сайн судалж энэ дураараа гүйцэтгэх ажил явуулчих гээд байдаг хандлагад их болгоомжтой хандаж сайн хяналт тавьж ажиллах ёстой гэдгийг захиж хэлмээр байна.

Тэгээд гол нь энэ шүүх, хууль хяналтын байгууллагын удирдлагууд энэ яригдаад байгаа төслүүд дээр их сайн ойлголцох хэрэгтэйдээ. Би энэ хуулийнхантай 30-аад жил зууралдаж байгаа хүн. Сонинд ярилцлага өгөхдөө их гоё ярьдаг. Их том том ярьдаг. Яг аминд тулаад төсөл өргөн мэдүүлэх, боловсруулах болохоор зай бариад нэг мэргэжилтэн явуулчихдаг. Тэгээд сүүлд нь надад танилцуулаагүй шүү дээ гэх ухааны юм ярьж Их Хурал, Засгийн газрын түвшинд ирж үймүүлдэг. Нөгөө талаар хэлтэй мөртлөө гаргүй юм шиг, цаас үзэг хоёр нийлүүлдэггүй ийм зовлон байдаг шүү дээ. Энэ бүхнийг харгалзаж энэ төслүүд дээр их сайн ажиллаарай гэдгийг л захиж хэлье гэж бодсон юм.

Ажилд чинь амжилт хүсэж байна.

Амаргүй ажил, хэл ам их дагуулдаг. Дарамт шахалт их ирдэг. Тэгээд гол нь энэ хууль манах ажилдаа их хичээнгүйлж, бас төрийн эрх ашиг шаардсан тохиолдолд зориг зүрх гаргаж, шаардлага гарсан үед өөр дээрээ гал хурааж ажиллаж сурах ийм чадвар өөрт чинь хэрэгтэй байх гэдгийг бас зориуд хэлье.

Хүнд хэцүү үе тулгарахаар манай хуулийнхан ширээн доор орж суучихаад, төрийн хууль зарчим хамгаалах асуудал дээр байр сууриа илэрхийлдэггүй ийм зовлон байдаг. Энийг бас анхаарч ажиллах шаардлагатай гэж бодогдож байна. Ингээд сайн ажиллаарай гэж хэлэх гэсэн юм.

Би энэ багш байсан хүмүүст зориуд хэлээд байдаг юм. Яриад байдаг яриад байдаг. Оюутанд хичээл зааж байгаа юм шиг. Энэ багш зангаасаа холдож үзээрэй. Амьдралаас тасархай. Элдвийн онолын юм яриад байдаг. Энэ зангаасаа холдож энэ хоёр гурван жил прокурорын байгууллагад ажиллахдаа жаахан холдсон болов уу гэж найдаж байна. Энэ зангаасаа улам холдох хэрэгтэй. Прокурорын ажил бол өдөр болгон гал атгаж байдаг ийм ажил шүү дээ. Энэ дээр анхаарч ажиллаарай гэж би Г.Эрдэнэбатад зориуд захья. Баярлалаа.

**Ш.Түвдэндорж: -** За баярлалаа. Х.Тэмүүжин гишүүн. Дараа нь Д.Ганбат гишүүн.

**Х.Тэмүүжин: -** За би Г.Эрдэнэбатыг дэмжиж, мөн ажилд нь амжилт хүсэж үг хэлэх гэж байгаа юм. Хуулийн мэргэжлийнхээ чиглэлээр 18 жил ажилласан байна. Яг энэ 18 жилийн 50 хувьд нь практик дээр, 50 хувьд нь их сургуульд багшаар ажилласан байна. Боловсролоо бол 3 нь ч чиглэлээр сургууль төгсгөсөн. Багш байхдаа, их сургуульд байхдаа зөвхөн оюутнуудад лекц уншихаас илүүтэйгээр бас томоохон судалгаануудад нэлээн олон оролцож байсан.

Судалгаануудынх нь материалуудыг ингээд хараад танилцахад яах аргагүй Эрүүгийн байцаан шийтгэх хуулиар, тэр дундаа нотлох онолоор, нотолгооны аргачлалаар, хуульчдын сэтгэл зүй, энэ гэмт хэрэг судлалын чиглэлээр нэлээн мэргэшсэн тийм судлаач тийм багш байна.

Нөгөө талаасаа практик дээр ажилласан нөхцөлийг нь харахаар Монгол Улсын хилээс авахуулаад яам, агентлаг, Ерөнхийлөгчийн Тамгын газрын түвшинд хүртэл хуулийн зөвлөгөө, хуулийн бодлогын чиглэлээр ажилласан. Сүүлийн 3 жил прокурор дээр Улсын ерөнхий прокурорын газар ял эдлүүлэх үйл ажиллагаатай холбоотой ажилласан. Нэг зүйл дээр үнэхээр том дүр зураг харагдаад байгаа. Сүүлийн 2 жилийн хугацаанд Монгол Улсад ял эдлүүлэх үйл ажиллагааны хүрээнд дүрэм журмууд нь нэлээн сайжирсан. Одоо стандартаа шахаад хүний эрхийг хамгаалах, хангах, ял үр нөлөөтэй байдлыг дээшлүүлэх чиглэлээр бас маш олон зөвлөмжүүдийг прокурорын зүгээс Хууль зүйн яам тэр дундаа Шүүхийн шийдвэр гүйцэтгэх газар луу авчирсан байна лээ.

Үнэхээр практик хэрэгжилт дээр хүртэл алсын хараатай нэлээн томоохон шинэтгэлүүдийг эхлүүлэх хэмжээний тийм санаачлагуудыг гаргаж байгаа боловсон хүчнийх нь хувьд бол прокурорын түвшинд, оролцогчийн түвшинд очно гэдэг бол, тэр дундаа яллах чиг үүрэгтэй, нийтийн эрх ашгийг хамгаалах чиг үүрэгтэй байгаа ийм байгууллагын арга барил, нотлох чадавх, нөгөөтэйгүүр шинэ төрлийн гарч байгаа гэмт хэргүүдтэй тэмцэх Монгол Улсын чадавхийг дээшлүүлэх хэмжээний том өөрчлөлтийг дөхүүлж авчрах байх гэсэн найдлага төрүүлж байгаа.

Түрүүн Ц.Нямдорж сайд ч гэсэн хэллээ. Практик дээр ажиллаж байгаа маш олон хуульчид яг хууль боловсруулах явцад сонин дээр том ярилцлага өгдөг боловч хууль боловсруулах цаасны ажил хийгээд ирэхээр ингээд орж өгдөггүй ерөөсөө. Тойроод яваад байдаг. Тэгж тойрч явж явж байгаад Улсын Их Хурал руу юм уу, яг шийдвэр гаргах түвшинд ороод ирэхээрээ өөрөө нэг ч оролцоогүй мөртлөө дахиад нөгөө том үгүүдээ яриад суугаад эхэлдэг. Энэ нь хэлэлцүүлэг болон хууль гаргахад жаахан зовлон учруулдаг. Нөгөөтэйгүүр яг практик дээр ажиллаж байгаа байгууллагуудын амбиц гэдэг их зовлон байдаг. Том зовлон. Асуудлаа шийдье. Монгол Улсын хуулийн салбар яаж хөгжих вэ гэж харахаас илүүтэйгээр манай байгууллага энэ эрх мэдлээ алдаж болохгүй, байх ёстой гээд зөвхөн байгууллагынхаа тогоон доторх ашиг сонирхлоо Монгол Улсын эрх ашгийн өөдөөс сөргүүлэн тавиад байдаг. Ийм ашиг сонирхлыг бас битгий гаргаарай. Энэ бол бид хуулийн байгууллагууд бүгдээрээ хамтаараа зогсож байж шийдэх гэж байгаа, нийгмийн шударга ёсыг бэхжүүлэхэд, хүний эрхийг хамгаалахад үр ашигтай маргаан шийдвэрлэх тогтолцоо бүрдүүлэхэд, нөгөөтэйгүүр олон нийтэд хүлээн зөвшөөрөгдсөн, тэдний дэмжлэгийг авч чадах хууль сахиулах үйл ажиллагаа бэхжихэд хэрэгтэй юм гэдэг талаасаа харахад бас их нэмэртэй байх. Яагаад гэвэл Г.Эрдэнэбат прокурор одоо өргөн баригдах гэж байгаа 10 хууль дээр арвуулан дээр нь ажлын хэсэгт орж ажиллаж байгаа. Хамгийн дэвшилттэй, хамгийн үр ашигтай саналуудыг гаргадаг. Бас өөрөө судалгаа хийж байсан хүнийхээ хувьд бас цаасан дээр нягт суух чадвартай байгаа учраас би бас ийм хүн хэрэгжилтийн түвшинд бас очиж байна, хэрэгжилтийн түвшинд бас дээгүүр албан тушаал дээр очиж байна гэдэг бол энэ 10 хууль гарлаа гэхэд, энэ 10 хуулийг хэрэгжүүлэхэд бас хууль сахиулах болон хуулийн байгууллагуудын үйл ажиллагаа бас илүү хурдтай бөгөөд даацтай явах нь гэж итгэл төрүүлж байна. Тийм учраас энэ үүднээс энэ мэргэжилтнүүд тодорхой албан тушаал дээр, ийм хэмжээний мэргэжилтнүүд тодорхой албан тушаал дээр очиж байгаа дээр таатай байна. Бас дэмжиж байна.

**Ш.Түвдэндорж: -** За баярлалаа. Д.Ганбат гишүүн.

**Д.Ганбат: -** За би Г.Эрдэнэбатыг дэмжиж байгаа юм. Гэхдээ бас хэдэн үг хэлье гэж бодож байна. Өнөөдөр бас үнэхээр цэргийн алба хаана гэдэг бол хүндэт үүрэг гээд заачихсан байдаг. Өмнөх томилгоонууд дээр бол цэргийнхээ албыг хаачихсан, хил дээр ингээд алба хааж байсан ийм хүнийг бас ингэж өнөөдөр оруулж ирж байгаад бас их баяртай байна. Энэ бол цаашдаа бас байж ёстой. Цэргийн алба хүндэт алба гэдэг мөртлөө баахан дарга болохоор баахан цэргийн алба хаагаагүй улсууд авчирдаг. Энэ байдал бас их бага хэмжээгээр зогсоод, Г.Эрдэнэбатаас эхлээд энэ явдаг болох нь гэж ойлгож байна.

За нөгөө талаар бол бас Хууль зүйн байнгын хороонд ингээд ажиллаж байхад ажлын хэсгээс Г.Эрдэнэбатын хэлж, ярьж байгаа юмыг бас сонсож байсан. За Г.Эрдэнэбат бол зарчмын байр суурьтай байдаг юм байна гэдэг үгийг бол ер нь ойлгосон. Тухайлбал одоо тэр татварыг, НӨАТ-ын падан ашигласан, татварыг их хэмжээгээр шамшигдуулсныг бол бас нэг ялгаатай шийдэхгүй, адилхан шийдэх ёстой гэж прокурорын талаас оролцож байгаа байдал нь бол үнэхээр зөв зүйтэй, зарчмын байр суурьтай хүн юм гэдгийг ойлгосон.

За ингээд би Г.Эрдэнэбатад юу хэлэх гэж байна вэ гэвэл хоёр зүйл дээр анхаараасай гэж бодож байна. Нэг нь бол одоо за бас эмэгтэйчүүд маань бас янз бүрээр ял эдэлдэг. Үүнийг дагаад бас нялх нойтон хүүхэдтэй улсууд байдаг. Тэр нь одоо давхар бас тэнд байдаг. Энэ дээр бас прокурор анхаарал тавих ёстой. Давхар ял эдэлсэн маягаар байлгахгүйгээр бас хүний эрхийг хангаж, хүүхдийн эрхийг хангаж ажиллах ёстой гэж бодож байна.

Нөгөө талаар бас манай энэ харагдаад байгаа юм юу вэ гэхээр тэр одоо эмнэлэгт эмчлүүлдэг. Хоригдож байхдаа. За тэр эмнэлэгт эмчлүүлж байхдаа хүн бол одоо ямар ч байдалд байж байгаа. Тухайн үедээ өвчтэй, зовлонтой байх үедээ ямар ч үг хэл, юу ч ярьсан байж болно. Тэрийг тэгтэл одоо зурагт, телевизээр байнга гаргах юм. Өөрөө одоо гүйцэтгэх ажил дээр давхар хяналт тавих юм байна. Энэ бол болохгүй зүйл шүү. Энэ дээр бас анхаармаар байна. Энийг бас таслан зогсоох нь зөв гэсэн ийм зүйлийг хэлье.

За ингээд танд ажлын амжилт хүсье.

**Ш.Түвдэндорж: -** За баярлалаа. Монгол Улсын Ерөнхийлөгчийн саналтай холбогдуулж асуулт асууж, санал хэлэх гишүүд саналаа хэллээ. Одоо санал хураалт явъя.

Монгол Улсын Ерөнхий прокурорын орлогчоор Ганбатын Эрдэнэбатыг томилох тухай Монгол Улсын Ерөнхийлөгчийн саналыг дэмжих нь зүйтэй гэсэн томъёоллоор санал хураая. Дэмжиж байгаа гишүүд гараа өргөнө үү.

9-өөс 8. Дэмжлээ.

Нэгдсэн хуралдаанд Байнгын хорооны санал, дүгнэлтийг илтгэх гишүүнээр Ш.Түвдэндоржийг томилж байна.

***Дөрөв. Зарим төслийг хууль санаачлагчид нь буцаах тухай асуудал***

Дараагийн асуудалдаа оръё. Хууль, тогтоолын төсөл буцаах тухай Улсын Их Хурлын тогтоолын төслийг хэлэлцье. Хууль, тогтоолын төсөл буцаах тухай Улсын Их Хурал дахь Ардчилсан намын бүлгийн санал, бусад Байнгын хороодоос ирүүлсэн саналуудыг үндэслэн энэ тогтоолын төсөлд тусгагдсан 54 хууль, тогтоолын төсөлтэй холбогдуулж асуулт асуух гишүүн байна уу? Өмнө нь бас 34 хууль, тогтоолын төсөл оруулаад Их Хурлаас дэмжлэг аваагүй. Тэгээд сайн нягтлаад бүх Байнгын хороод дээр нягтлаад 54 ийм хууль, тогтоолын төсөл болж орж ирсэн байгаа.

За үүнтэй холбогдуулж санал хэлэх гишүүн байна уу? Алга байна. Одоо санал хураалт явуулъя.

Хууль, тогтоолын төсөл буцаах тухай. Та бүхэнд тараагдсан байгаа. Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлж батлуулах нь зүйтэй гэсэн томъёоллоор санал хураалт явуулъя. Дэмжиж байгаа гишүүд гараа өргөнө үү.

9-өөс 8. Дэмжлээ.

Нэгдсэн хуралдаанд Байнгын хорооны санал, дүгнэлтийг Д.Батцогт гишүүн. За Р.Бурмаа гишүүн. Байнгын хорооны санал, дүгнэлтийг Р.Бурмаа гишүүн Их Хуралд илтгэнэ.

Хууль зүйн байнгын хорооны энэ өдрийн хуралдаан хэлэлцэх асуудлаа дууссан тул хаасныг мэдэгдье.

***Хуралдаан 10 цаг 55 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД